བླ་མ་བཀའ་བརྒྱད་འདུས་པའི་ཟོར་བྱང་དུག་གི་མེ་ལྕེ་བཞུགས༔
དཔལ་ཆེན་ཧེ་རུ་ཀ་ལ་ཕྱག་འཚལ་ལོ༔ དང་པོ་གཏོར་མ་ལྷར་བསྒོམ་ཞིང་༔ བསྙེན་སྒྲུབ་ཏིང་འཛིན་
གནད་དུ་བསྣུན༔ བར་དུ་ཡེ་ཤེས་བདུད་རྩིར་བསམ༔ ཕྲིན་ལས་རྣམ་བཞིའི་དངོས་གྲུབ་བླངས༔ རྗེས་སུ་
དུག་མཚོན་མེ་ཡི་ཆར༔ བསྒྱུར་ནས་ལོག་འདྲེན་དགྲ་ལ་འཕེན༔ ས་མ་ཡ༔ རང་ཉིད་དཔལ་ཆེན་ཧེ་རུ་ཀར་གསལ་བའི་ཐུགས་ཀ་ནས་འོད་ཟེར་འཕྲོས༔ གཏོར་མར་ཕོག་པས་དེའི་དཀྱིལ་འཁོར་གྱི་ལྷ་རྣམས་ཧཱུྃཿཡིག་མཐིང་གའི་རྣམ་པར་སྟེང་གི་ནམ་མཁར་བྱོན༔ གཏོར་མའི་རྡུལ་ཕྲ་རབ་དང་མཉམ་པའི་དུག་དང་མེ་ཡི་མཚོན་ཆ་རྣོ་གཅོད་ལྷ་ཡི་ཕྱག་མཚན་ལྟ་བུ་འཇིགས་རུང་ལས་བྱེད་སྲིན་པོ་ཁྲོས་པའི་གད་རྒྱངས་ཀྱི་སྒྲ་དང་བཅས་ཏེ་དམ་ཉམས་ལོག་འདྲེན་དགྲ་བགེགས་གདུག་པ་ཅན་ལ་བཏབ་པས་ཡུལ་ཕྱོགས་འབྱུང་བ་བཞི་འཁྲུགས་པས་བཤིག༔ ཁང་ཁྱིམ་རྡོ་རྗེའི་ཐོག་གིས་གཏོར༔ དགྲ་བོ་ཕོ་རྒྱུད་མཚོན་གྲིར་བསད༔ མོ་རྒྱུད་འགག་གྲིར་གཏད༔ བུ་ཚ་སྲི་གེགས་ལ་བསྐྱུར༔ ཟས་ནོར་བྱུར་གྱི་རྒབ་འདྲེས་ཕུང་༔ ལྷ་སྲིན་སྡེ་བརྒྱད་ཀྱིས་ཟ་ཁ་ཟུགས༔ ལས་བྱེད་གཤིན་རྗེའི་སྲོག་གཅོད་ཀྱིས་དུས་བཏབ་སྟེ་འབྱམ་བསྡིག་ལྡོག་པ་དང་བྲལ༔ནོར་ཤོར་རིང་དུ་མ་ལུས་པར་དུས་ད་ལྟ་ཉིད་དུ་མངོན་སྤྱོད་ཀྱི་ཕྲིན་ལས་མཛད་པར་བསམ༔ ལ་རྣལ་འབྱོར་བའི་ཐོད་དར་ནག་གིས་བཅིངས༔ གདོང་ལ་རོ་སོལ་དང་རྐང་ལག་ལ་

གྲི་ཁྲག་བྱུགས༔ ཤིན་ཏུ་རྔམས་ཁྲོ་ཚིག་ཚིག་གིས་དབང་གིས་ཞིང་ཆེན་གྱི་དར་གཡབ༔ དྲག་པོའི་རྔ་
བརྡུང་༔ འབར་བའི་ཐུན་གདབ༔ དྲི་གསུར་དང་མི་རྐང་གི་གླིང་བུ་བཤུད་པ་བཅས་དྲག་ཏུ་བསྐུལ་བ་ནི༔

ཧཱུྃ༔ ཆོས་ཀྱི་དབྱིངས་ལ་མཐའ་དབུས་མི་མངའ་ཡང་༔ ལྷུན་གྲུབ་སྒྱུ་མའི་རོལ་རྩལ་ཅིར་ཡང་འབར༔ ཧེ་རུ་ཀ་དཔལ་འཇིགས་བྱེད་རྔམ་པའི་སྐུ༔གར་དགུའི་ཉམས་ཀྱིས་སྲིད་གསུམ་རི་བོ་བཅོམ༔ ཧཱུྃ་ཕཊ་འབྲུག་སྒྲས་ཁམས་གསུམ་རྒྱ་མཚོ་དཀྲུགས༔ དཔལ་ཟིལ་ཐུགས་ཀྱིས་ས་གསུམ་ཡིད་མུན་འཕྲོག༔ཡེ་ཤེས་མེ་ལྕེས་སྣང་སྲིད་གཞོབ་ཏུ་བསྲེགས༔ ལས་བྱེད་སྤྲུལ་པས་སྟོང་གསུམ་འཇིག་རྟེན་གང་༔ བཀའ་སྡོད་དམག་ཚོགས་ས་གསུམ་སྤྲིན་ལྟར་གཏིབས༔ རྣོ་མཚོན་ཐོགས་མེད་མང་པོ་རུབས་སེ་རུབ༔ འཕང་ནས་ཤོར་མེད་ཞགས་པ་ཏ་ལ་ལ༔ མེ་རླུང་དུག་མཚོ་སྤྲིན་ལྟར་གཏིབས་སེ་གཏིབ༔འབྱུང་པོ་འདུས་པའི་ཐོད་ཟོར་སྒ་ར་ར༔ སྔགས་རྒོད་ཡུངས་ཀར་རྦབ་འདྲིལ་ཧྲི་ལི་ལི༔ གཟེར་འདེབས་ཤན་པའི་མཚེ་མདའ་ཤ་ར་ར༔ ནད་གཏོང་ཁྲག་གི་སྐྱིན་ཐང་ཁྲིགས་སེ་ཁྲིག༔ དྲན་པ་ཉམས་པའི་དུག་ནག་ཧྲོ་ལོ་ལོ༔ སྲ་མཁྲེག་རྡོ་རྗེའི་བྲག་ཆེན་ཤིགས་སེ་ཤིག༔ དྲང་སྲོང་མདའ་མཚོན་འབར་བ་ཤ་ར་ར༔ ཡི་དམ་ལྷ་ཡི་ཕྱག་མཚན་ཐོག་ལྟར་འབེབས༔ འཇིག་རྟེན་ལྷ་འདྲེའི་མཚོན་ཆ་གློག་ལྟར་འཁྱུགས༔ ཏིང་འཛིན་སྔགས་རྒོད་ནུས་པ་ཐོག་ལྟར་འདྲིལ༔ འཆི་བདག་གཤིན་རྗེའི་བཞད་གད་ལྷངས་སེ་ལྷང་༔ བླ་རྩིས་ཤན་པའི་ཁྲམ་འདེབས་བྲིངས་སེ་བྲིང་༔ ལས་བྱེད་ཕོ་ཉ་རླུང་ལྟར་ཚུབས་སེ་ཚུབ༔ བསྐལ་པ་འཇིག་པའི་མེ་རླུང་སྤྲིན་འཁྲིགས་བཞིན༔ ཡོ་ལོག་རྫས་སྔགས་ཏིང་འཛིན་དྲག་པོའི་ཟོར༔ གཟུགས་ཅན་ཞིང་བཅུ་ཚང་བའི་དགྲ་ལ་ཡ༔ སྣང་སྲིད་ཐན་གྱི་སྡེ་ཚོགས་སྤྲིན་ལྟར་གཏིབས༔ བཅོ་བརྒྱད་གྲི་མཚོན་ངར་མའི་བུ་ལོན་འཁོར༔ གནས་པའི་ཡུལ་དང་བརྟེན་པའི་མཁར་ལ་སོགས༔མེ་སྟག་རྒྱ་མཚོའི་རླབས་ཀྱིས་བསད་པ་བཞིན༔ རྗེས་ཤུལ་མིང་མེད་ཐལ་བའི་རྡུལ་དུ་རློག༔ གཟུགས་མེད་གནོད་པར་བྱེད་པའི་བགེགས་ལ་ཡ༔ཕས་རྒོལ་བྱད་མ་རྦོད་གཏོང་བྱེད་ལ་ཡ༔ མ་ཉེས་ཞལ་ལྕེའི་བུ་ལོན་སྙོགས་ལ་ཡ༔ མཐོ་བའི་གོང་གནོན་དམའ་བའི་ཞབས་འདྲེན་ཞིང་༔ མདོར་ན་བྱང་ཆུབ་ལམ་གྱི་གེགས་བྱེད་པའི༔ བདུད་བགེགས་གནོད་བྱེད་རྣམས་ལ་ཟོར་འདི་ཡ༔ གཏོར་ཟོར་དྲག་པོ་མེ་ལྟར་ཡ་ལ་ལ༔ གཏོར་ཟོར་དྲག་པོ་མདའ་ལྟར་ཤ་ར་ར༔ གཏོར་ཟོར་དྲག་པོ་རྦབ་ལྟར་ཀྱི་ལི་ལི༔ གཏོར་ཟོར་དྲག་པོ་གློག་ལྟར་གངས་སེ་གང་༔ གཏོར་ཟོར་དྲག་པོ་སྤྲིན་ལྟར་ཐིབས་སེ་ཐིབ༔ རྣོ་བའི་གཏོར་ཟོར་ལྷ་ཡི་ཕྱག་མཚན་ཡིན༔ ལྕི་ཞིང་འཐས་པས་རི་རབ་གླིང་བཞིར་མཉམ༔ འཕྱོ་བའི་རྦ་རླབས་མཐའ་ཡི་རྒྱ་མཚོ་འདྲ༔ གཟུགས་ཅན་དགྲ་ལ་བཏབ་པས་འཆོར་མི་སྲིད༔ ལྔ་ཕུང་ཚལ་བར་གཏུབ་ཅིང་འཚོགས་པ་ཕྱེས༔ རྣམ་ཤེས་དབྱིངས་སུ་སྒྲོལ་བར་གདོན་མི་ཟ༔ གཟུགས་མེད་བགེགས་ལ་བཏབ་པས་ཡིད་ཀྱི་ལུས༔ ཞེན་པའི་འཕྲང་གཅོད་རྣམ་ཤེས་དབྱིངས་སུ་སྤར༔ དམ་བཅའ་བཞི་ལྡན་འབར་བ་གཏོར་མའི་ཟོར༔ རྫས་སྔགས་ཏིང་འཛིན་སྦྱོར་བ་ཀུན་གྱི་མཆོག༔ རྦད་བསད་མནན་པའི་ལས་སྦྱོར་ཀུན་གྱི་མཐའ༔ རྣལ་འབྱོར་ནུས་ལྡན་གཏོར་མའི་མཚོན་ཆ་འདིས༔སྲིད་གསུམ་ཁེང་ལོག་བྱུང་ཡང་དཔུང་མི་ལྡོག༔ གཤིན་རྗེའི་ཟ་ཁ་དམ་ཉམས་དགྲ་ལ་སྟོན༔ རྦོད་གཏོང་མཐུ་བྱད་མང་པོས་ཡུར་བ་སྡུས༔ ཕུང་བཤིག་གྲི་ཁམས་བྱུར་འདྲེའི་རྒྱུ་སྲང་སྲུངས༔ དམོད་བསད་རྦད་མཚོན་མེ་དཔུང་ལྷག་ལྷག་མཆེད༔ ལོག་འདྲེན་རྡུལ་དུ་བརླག་པའི་ཕྲིན་ལས་མཛོད༔བྷྱོ་བྷྱོ༔ དཔལ་ཆེན་རྡོ་རྗེ་སྲིན་པོ་ཧེ་རུ་ཀ༔ བྷྱོ་བྷྱོ༔ བདེ་ཆེན་ཟག་མེད་དབྱིངས་ཀྱི་ཡུམ་ཆེན་དང་༔ བྷྱོ་བྷྱོ༔ ཁྲག་འཐུང་སྲས་དང་སྤྲུལ་པའི་ཚོགས༔བྷྱོ་བྷྱོ༔ བཀའ་སྡོད་ལས་བྱེད་ཕོ་ཉ་རྣམས༔ ཟོར་ཆེན་ངར་མ་ས་བླའི་ཁམས་ནས་གཤེགས༔ མཁའ་ལྡིང་ཀླུ་རིགས་གཟན་ལ་རོལ་བ་བཞིན༔ དགྲ་བགེགས་ནུས་པའི་རླབས་ཀྱིས་ཆམ་ལ་ཕོབ༔ ཟོར་ཆེན་ངར་མ་བར་སྣང་ཁམས་ནས་གཤེགས༔ གཡུ་འབྲུག་སྔོན་མོའི་ངར་སྒྲས་སྟོང་གསུམ་གང་༔ཐོག་སེར་གློག་འཁྱུགས་དུད་སྤྲིན་འཁྲུགས་པ་བཞིན༔ གནོད་བྱེད་འབྲུ་དྲུག་སེར་བས་བཅོམ་བཞིན་ཐོངས༔ ཟོར་ཆེན་ངར་མ་ས་གཞིའི་ཁམས་ནས་གཤེགས༔ སྒང་གསུམ་འགྲིམ་ཚེ་ཞེ་སྡང་འབྲོང་བུ་བཞིན༔ ངར་གྱི་རྭ་རྣོན་ཉམས་པའི་སྙིང་ལ་རྒྱོབ༔ གོང་གསུམ་འགྲིམ་ཚེ་རྒྱ་སྟག་ངར་མ་བཞིན༔དགྲ་བོའི་བླ་ལ་གཟེན་དུ་འཛུམ་ཞིང་རོལ༔ རི་སུལ་འགྲིམ་ཚེ་དྲེད་མོང་སོག་དཀར་བཞིན༔ དགྲ་བགེགས་འཁོར་བཅས་དོན་སྙིང་རྔམས་ཟས་རོལ༔ རྒྱུ་སྲང་འགྲིམ་ཚེ་ལྕགས་ཀྱི་ལྕེ་སྤྱང་བཞིན༔ གནོད་བྱེད་སྙིང་ཁྲག་དྲོན་མོ་ཧུབ་ཀྱིས་འཐུངས༔ ཆུ་འབབས་འགྲིམ་ཚེ་གདུག་པའི་སྦྲུལ་ནག་བཞིན༔ བཟུང་བའི་ཤོར་མེད་ཀླུ་ཡི་ཞགས་པས་ཐོབས༔ དགྲ་བོའི་ཕོ་རྒྱུད་ཀླུ་དང་མོ་རྒྱུད་བཙན༔ བུ་ཚ་ཐེའུ་རང་འཁྲུགས་པའི་ཟས་གསོད་སྐལ༔ གཏད་དོ་བཀའ་སྲུང་སྡེ་བརྒྱད་མ་གཡེལ་ཅིག༔ བཅིང་ངོ་བྱད་ཀྱི་ཐག་པ་མ་འཁུམས་ཤིག༔གཟིར་རོ་ལས་ཀྱི་མཚོན་ཆ་མ་རྡུགས་ཤིག༔ དགྲ་ཡུལ་རྩ་སྐམ་མེ་ཆེན་མཆེད་པ་ལྟར༔ བདེ་ལེགས་རླུང་རྟའི་དཔལ་ཁ་གཞོམ་པར་མཛོད༔ རྣོ་གཅོད་སྟྭ་རེས་སྡོང་རྒན་བཅད་པ་བཞིན༔ དགྲ་བོ་འཁོར་བཅས་བསོད་ནམས་མཉམ་ ཟད་བསྒྱེལ༔ ལྕུག་ཕྲན་སྣལ་མ་ཟོར་བས་བྲེག་པ་བཞིན༔ དགྲ་བོ་འཁོར་བཅས་མཐའ་རྩ་སྐྱེ་རྒྱུད་སྐེམས༔ ཤ་འཁོན་བདག་པོས་སྒོ་དྲུང་སྙེགས་པ་བཞིན༔ སྣང་སྲིད་ལྷ་འདྲེ་འབྱུང་པོས་དམག་སྒར་ཐོབ༔ སྐྱོབ་པའི་ལྷ་སྲུང་ཡོད་ན་གཤེད་དུ་ཕོབ༔ མཉམ་འོང་བདུད་ཀྱི་དུག་གསུམ་མཚོན་ཆས་གཟིར༔གཉེན་འདུན་དགྲ་བསྒྱུར་སྡེ་འཁོར་ནང་ནས་གཏོར༔ གཙོ་བོའི་བློ་ཉེས་བྲན་གྱི་བྱད་ལག་འགུལ༔ མི་ཁ་སྨྲ་བརྗོད་མང་པོ་ཁྱི་ལྟར་ཟུགས༔ ཐན་དང་ལྟས་ངན་སྣ་ཚོགས་ཆར་ལྟར་ཕོབ༔ འགྲོ་ན་རྐང་པའི་འདེགས་འཇོག་ལོག་ལམ་སྒྱུར༔ སྡོད་ན་ལུས་ངག་བྱ་བའི་རང་གཤེད་འདྲེན༔ ཟས་ལ་དུག་ཐོབ་གོས་ལ་ཕུང་འདྲེ་གབ༔ ལོ་ཟླ་ཞག་དུས་ཡུན་གྱིས་མ་བསྐལ་སྟུངས༔ ལྷ་དང་སྲུང་མའི་སྐྱབས་འོག་མ་འཆོར་སོད༔ སྨན་དང་རིམ་གྲོ་དམོད་དང་དུག་རུ་སྒྱུར༔ རླུང་རྟ་ཁ་སྦུབ་དབང་ཐང་ཉམས་པར་གྱིས༔ མཐོན་པོའི་གོ་སྟོང་དམའ་བ་ཡུལ་ནས་ཕྱུངས༔ མཛེ་རིགས་ལ་སོགས་བཅོས་མེད་ནད་ཀྱིས་ཟུངས༔ གོམ་གསུམ་འགྲིམ་ན་བཙན་གྱི་ཇག་པར་སྤྲོད༔ ཁང་པར་གབ་ན་གཤིན་རྗེའི་བླ་རྐུན་འགྱེད༔ སྣང་བའི་དུས་སུ་གཟའ་གྲིབ་རྣམ་ལྔ་ཕོབ༔མུན་པའི་སྨག་ལ་བདུད་ཀྱིས་དྲན་ཉམས་ཆུགས༔ རྒྱུ་སྲང་འགྲིམ་ན་སྲིན་པོའི་སོ་བས་སྡུས༔ བྱེས་སུ་འགྲོ་ན་དགྲ་འདྲེའི་ཡོ་ལང་འགྱེད༔ གློ་བུར་ཧུར་ཐུམ་སྲོག་ལ་མཚོན་ཆས་རྒོལ༔ བཅོས་པའི་ལོངས་མེད་དུས་ཀྱི་མཐའ་སྟུངས་ཤིག༔ ཡེ་ཤེས་ལྷ་ཡི་སྔགས་མཚོན་དགྲ་ལ་བྷྱོ༔ འཇིག་རྟེན་དྲེགས་པའི་དམོད་ཟོར་དགྲ་ལ་བྷྱོ༔ སྔགས་འཆང་རྣལ་འབྱོར་རྦོད་གཏོང་དགྲ་ལ་བྷྱོ༔ སྣང་སྲིད་ལྷ་འདྲེའི་ཟ་ཁ་དགྲ་ལ་བྷྱོ༔ སྡེ་བརྒྱད་འཁྲུགས་པའི་ཀོ་ལོང་དགྲ་ལ་བྷྱོ༔ ཡུལ་ལྷ་ཁྲོས་པའི་རུ་ང་དགྲ་ལ་བྷྱོ༔ འཁོར་འདས་ཡོངས་ཀྱི་མཐུ་བྱད་དགྲ་ལ་བྷྱོ༔ དགྲ་ཁམས་རྡུལ་དུ་རློག་ཅིག་མཱ་ར་ཡ༔ བདུན་རྒྱུད་རྩད་ནས་ཆོད་ཅིག་མཱ་ར་ཡ༔ སོད་ཅིག་ཐུལ་ཅིག་མངོན་སྤྱོད་ཕྲིན་ལས་མཛོད༔ གནོད་བྱེད་ཐམས་ཅད་བདེ་ཆེན་དབྱིངས་སུ་སྒྲོལ༔ ཤ་ཁྲག་འབར་བའི་ཚོགས་ཀྱིས་ཁ་རཾ་ཁཱ་ཧི༔ ཞེས་བརྗོད་གཏོར་མ་དགྲ་གཟུགས་སམ་དེའི་ཕྱོགས་སུ་གཏོང་༔
བདེན་ཚིག་གིས་དམོད༔ དྲང་སྲོང་གི་སྔགས༔ དུག་མཚོན་གྱི་ཟོར༔ རྡོ་རྗེའི་གར༔ འབར་བའི་བྲོ༔
འཇིགས་རུང་གི་སྟབས་སོགས་ཀྱིས་དགྲ་ཁམས་བྱེ་མའི་ཁང་བུ་ཆུས་བཤིག་པ་ལྟར་གྱུར་བར་དམིགས་ལ་
ཐལ་མོ་བརྡབ༔ མཐར་མི་དམིགས་པར་མཉམ་པར་འཇོག༔ ཐེབ་པའི་རྟག་ལ་བརྟགས༔ དེ་ལས་ལྡོག་ན་
སླར་བསྐྱར་རོ༔ ཕྱིའི་བཀའ་སྲུང་སྔགས་བདག་དྲེགས་པ༔ ནང་གི་བཀའ་སྲུང་མ་མགོན་མགར་གསུམ༔
གསང་བའི་བཀའ་སྲུང་ཤ་ཟ་ཁ་མོ་ཆེ་རྣམས་ཀྱིས་སྲུངས་ཤིག༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔
གཏད་རྒྱ༔ ཟབ་རྒྱ༔ གསང་རྒྱ༔ སྐུ་གསུང་ཐུགས་ཀྱི་རྒྱ༔ ཞེས་རྒྱལ་རོང་བྲག་ལྷ་མགོན་པོའི་གནས་
འདབས་སུ་ལུང་ཟིན་ཆོས་བདག་རྣམས་དང་དམ་ལྡན་ལམ་སྐོར་བླ་མ་སངས་རྒྱས་རྒྱ་མཚོ་རྟོགས་ལྡན་རས་
པ་ཆོས་མཛད་ཟུང་གིས་ཞུ་རྟེན་བཅས་བསྐུལ་བའི་ངོར་སྔགས་ནག་ཨོ་རྒྱན་ཕྲིན་ལས་གླིང་པའམ་དྲག་
སྔགས་གྲུབ་པའི་རྡོ་རྗེས་གཏན་ལ་ཕབ་པའི་ཡི་གེའི་འདུ་བྱེད་བློ་གྲོས་དབང་པོས་བགྱིས་པའི་དགེ་བས་
བསྟན་འགྲོ་ལ་གནོད་པ་ཐམས་ཅད་ཚར་གཅོད་པའི་རྒྱུར་གྱུར་ཅིག། སརྦ་མངྒ་ལཾ།